Det var en mistænkelig lastbil i en baggård i Aalborg, som fik Nordjyllands Politi på sporet af flere af de stjålne designermøbler. Bilen var ikke blevet flyttet i en uge og derfor blev politiet tilkaldt. Her fandt man ud af at bilen var stjålet og samtidig fyldt med 8 designerstole fra Aalborg Handelsskole. Designermøblerne er en yndet tyvekost. - I foråret havde vi en sag, hvor en stor gruppe danskere blev dømt for at have stjålet designermøbler, så det er noget vi oplever, fortæller Ole Jensen fra Nordjyllands Politi. Ole Jensen kan på nuværende tidspunkt ikke sige, om det er danskere eller udlændinge, der står bag tyveriet på Aalborg Handelsskole i sidste uge, ej heller om det er organiseret. Meget peger dog i den retning. - Det er jo mærkeligt, at tyve vælger for eksempel netop en dør til højre frem for den til venstre i en opgang, siger Ole Jensen til TV2/NORD.

Opsummering:
Kendte designermøbler er et hit blandt indbrudstyve. Aalborg Handelsskole er seneste offer i en lang række sager, der kan være organiseret